**Zapisnik s Izborne godišnje skupštine Hrvatske odvjetničke komore održane dana 10. srpnja 2021. godine s početkom u 10:30 sati u zagrebačkom hotelu „Westin“**

(himna)

**Josip Šurjak:**

Poštovane kolegice i kolege, dame i gospodo, dragi prijatelji, čast mi je i zadovoljstvo sve vas pozdraviti u ime Hrvatske odvjetničke komore, ali u moje osobno ime. Otvaram redovitu Izbornu godišnju skupštinu Hrvatske odvjetničke komore.

Hrvatska odvjetnička komora zalaže se za ravnopravnost spolova, kako to izričito piše i u našem Statutu, pa tako tijekom cijelog vođenja Skupštine, čitanja izvješća, diskusije, glasovanja i dr., riječi i pojmovni sklopovi koji imaju rodno značenje, bez obzira na to jesu li korišteni u muškom ili ženskom rodu, odnose se na jednak način i na muški i na ženski rod.

U prvom redu, ne samo protokolarno već i kolegijalno i prijateljski, pozdravljam predsjednika Vrhovnoga suda Republike Hrvatske Đuru Sessu, pozdravljam državnog tajnika Ministarstva pravosuđa i uprave Republike Hrvatske Juru Martinovića, pozdravljam predsjednika Slovenske odvjetničke komore, našeg prijatelja Janeza Starmana, a s nama su i nagrađeni kolege odvjetnici Domagoj Čajkovski i Dragutin Kasapović.

Nažalost, imamo i tužan dio, a to je odavanje počasti kolegama koji su umrli u proteklih godinu dana, a to su Goran Poljak, Split; Vinko Gracin, Šibenik; Hana Renić Henig, Zagreb; Neda Knežević, Zagreb; Ante Kokić, Karlovac; Franjo Nejak, Karlovac; Nikola Ožvald, Zagreb; Tomislav Čanić, Zagreb; Joso Kalabrić, Poreč; Ivana Pavletić, Dubrovnik; Alen Blagajac, Zagreb; mr. Ivo Kovač, Varaždin; Tomislav Tutavac, Split; Aleksandar Lakić, Zagreb; Đuratović Tereza, Dubrovnik; Niko Ivković, Zagreb; Boris Klaić, Kutina; Ante Batarelo, Rijeka; Ilija Brkić, Osijek; Nedžat Hüsein, Zagreb; Branislav Božičević, Rijeka; Branko Knežević, Zagreb; Alenka Kružić Dobrila, Rijeka; Zdravko Šljivarić, Zagreb; Franjo Novaković, Varaždin; Zdravko Dujmović, Zagreb; Marko Marinović, Zadar; Tomo Cupar, Varaždin; Duško Vukelić, Osijek; Željko Skroza, Zagreb; Nikola Žunac, Jastrebarsko; Mario Vojvodić, Ogulin; Mirko Batarelo, Zagreb; Krešimir Krsnik, Zagreb; Elvis Sever-Koren, Zagreb; Žarko Brkić, Zagreb i Vinko Dizdar, Novska.

Poštovane kolegice i kolege, pozivam vas da minutom šutnje odamo počast preminulim kolegicama i kolegama.

Počivali u miru!

…

U ovom trenutku u dvorani je prisutno 97 članova Skupštine. S obzirom na to da je riječ o Izbornoj godišnjoj skupštini, u skladu s čl. 3. st. 2. Poslovnika o radu Skupštine (nadalje: Poslovnik) potrebno je prvo izabrati predsjednika i četiri člana Radnog predsjedništva, zapisničara i dva ovjerovitelja zapisnika.

Upravni odbor kao sazivatelj ove Skupštine na jučerašnjoj sjednici predložio je:

za predsjednika Radnog predsjedništva Mladena Klasića, odvjetnika u Križevcima, a za članove Radnog predsjedništva Sandru Panjković, odvjetnicu u Sisku, Darka Milića, odvjetnika u Rijeci, Vesnu Restović, odvjetnicu u Splitu i Ivu Zlatić, odvjetnicu u Karlovcu

Tko je za? Hvala!

Protiv? Nitko.

Ima li suzdržanih? Nema.

Jednoglasno. Hvala!

Upravni odbor na jučerašnjoj je sjednici utvrdio i predlaže da zapisničarka bude Jasminka Houška, odvjetnica u Zagrebu. Upravni odbor na jučerašnjoj je sjednici također utvrdio i predlaže za ovjerovitelje zapisnika Tamaru Ilić, odvjetnicu u Zagrebu i Adrijana Čadu, odvjetnika u Zagrebu.

Tko je za? Hvala!

Protiv? Nitko.

Suzdržanih? Nema.

Jednoglasno. Hvala!

Utvrđujem da je izabrano Radno predsjedništvo u sastavu kako sam prethodno pročitao. Molim članove Radnog predsjedništva da zauzmu svoja mjesta za stolom.

U skladu s čl. 4. Poslovnika, predsjednik Radnog predsjedništva rukovodi radom Izborne skupštine, objavljuje rezultate glasovanja, odluke Skupštine i naravno vodi računa da Skupštini nazoči dovoljan broj članova, pa predajem riječ predsjedniku Radnog predsjedništva.

**Mladen Klasić:**

Poštovane kolegice i kolege, hvala vam na ukazanom povjerenju, Krećemo prema dnevnom redu.

Prva točka je obavljena. Sljedeća je točka 2. dnevnog reda Skupštine.

Prijedlog dnevnog reda Skupštine primili ste uz poziv za Skupštinu, postoji li kakva potreba za izmjenom ili dopunom dnevnog reda? Ako nema, predlažem da usvojimo dnevni red.

Tko je za?

Protiv?

Suzdržani?

Jednoglasno. Hvala!

Prelazimo na točku 3. dnevnog reda, a to je ovjera zapisnika Skupštine Hrvatske odvjetničke komore održane 11. srpnja 2020. godine (zapisnik je objavljen u časopisu „Odvjetnik“ br. 4/2020.)

Ima li netko primjedbe na zapisnik?

Ako nema, predlažem da usvojimo zapisnik sa Skupštine Hrvatske odvjetničke komore održane 11. srpnja 2020. godine

Tko je za?

Protiv?

Suzdržani?

Jednoglasno. Hvala!

Na redu je točka 4. dnevnog reda, a to je pozdravna riječ gostiju. Želi li se netko od prisutnih gostiju javiti za riječ?

**Juro Martinović:**

Poštovane kolegice i kolege, poštovani predsjedniče Komore, uvaženi gosti Hrvatske odvjetničke komore, čast mi je da vas mogu danas pozdraviti i zaželjeti uspješan rad ove Izborne skupštine u ime predsjednika hrvatske Vlade gospodina Andreja Plenkovića, a primite pozdrave i od moga resornog ministra pravosuđa i uprave. Živimo u zahtjevna vremena, ja kao vaš donedavni član, znam dobro ulogu odvjetnika, ulogu naše i vaše Komore u ovih zahtjevnim vremenima. Naše društvo opredijelilo se za demokraciju, za vladavinu prava i ljudska prava. Ulaskom u međunarodne asocijacije, Vijeće Europe i Europsku uniju, ti standardi podignuti su na višu razinu i sigurno naše društvo ne bi uspješno moglo te standarde pratiti bez uloge hrvatskog odvjetnika i HOK-a. U tome ste uvijek imali moju potporu, posebice u posljednjih pet godina koliko je prošlo otkako sam zalutao u politiku, ali smatram da imate potporu i resornog ministarstva. Naravno, ta suradnja je dvostrana i dvosmjerna ulica i nikada stvari ne funkcioniraju savršeno, ali vrata su vam uvijek bila otvorena i bit će i dalje. U ovim zahtjevnim vremenima važna je svaka institucija, a vi ste jako važna institucija hrvatskog društva, hrvatske demokracije, hrvatske vladavine prava, bez vas bi stvari funkcionirale teže, i zato je važna vaša uloga. U prošlosti sam participirao u tijelima Hrvatske odvjetničke komore, znam da je naše članstvo uvijek prepoznavalo kvalitetne ljude i znalo ih dovoditi na čelna mjesta, to je važno. Ja vam želim uspješnu i ovu Skupštinu i svako dobro. Hvala lijepa!

**Mladen Klasić:**

Kolega Starman, izvolite, a ujedno koristim priliku da Vam čestitam na izboru.

**Janez Starman:**

Dobar dan, hvala na pozivu! Obično kada netko kaže da će biti kratak, nije kratak. Nedavno sam postao predsjednik Slovenske odvjetničke zbornice i trebate znati da sam prvi predsjednik koji ne dolazi iz Ljubljane, nego iz Kopra. To je bilo veoma bitno, jer je u 150 i više godina naša Komora dala mogućnosti nekome tko je uvijek gledao na Ljubljanu izvana. Već zbog toga će ovaj moj mandat biti malo drugačiji. Već smo imali upravni odbor u Kopru, sada ćemo ga imati u Krškom, tako da pokažemo da odvjetništvo nije samo Ljubljana. Kada sam bio izabran, razmišljao sam što je bitno i mislim da je bitno da ne izgubim fokus u svakodnevnom radu i da ne izgubim fokus o tome što uopće želimo kao odvjetnici. Mislim da nam rad u odvjetničkim tijelima i svakodnevne stvari kod nas u poslu veoma često skrenu pažnju na one druge stvari. Kolege slovenski odvjetnici me pitaju zašto mi sami sebe ne reklamiramo više, zašto ne idemo u marketing, zašto mi nismo protiv svih ovih društava s ograničenom odgovornošću. Ja znam puno dobrih odvjetnika i odvjetnica koji nemaju pojma o marketingu, jer to nismo učili i mislim da je bitno da kao predsjednik mogu još jednom i ponovno podsjetiti našu državu što je to odvjetništvo i čemu služi, podsjetiti ih da mi nismo bili ovdje stavljeni u pravosuđe zbog marketinga nego zbog toga da veoma profesionalno pružimo kvalitetne pravne usluge i pomoć svima koji to trebaju. Ja vam želim veoma dobar i uspješan rad, starom-novom predsjedniku sve dobro. Hvala!

**Mladen Klasić:**

Hvala kolegi Starmanu. Javlja li se još netko? Gospodine Sessa, izvolite.

**Đuro Sessa:**

Poštovani uzvanici, kolegice i kolege, na početku bih želio čestitati dobitniku *Nagrade Ivo Politeo*, ona je vrlo važna ne samo zbog toga što je dodjeljuje Komora nego i zbog imena kojeg nosi i tradicije – vrlo je važno održavati tu tradiciju i dodjeljivati tu nagradu, jer nositelji nagrade doprinose općem ugledu odvjetništva u Hrvatskoj, ali i ugledu pravne struke.

Motiv ovog mog izlaganja bit će dojam. Mi danas govorimo o dva dojma, jedan je da postoji neki sukob ili neki nedostatak sinergije između sudstva i odvjetništva. Mislim da to nije točno, i da, barem koliko se može, svaki sa svojih pozicija pokušavamo naći neku pravu sredinu između suradnje, i da svatko radi ono što može, što mora i što je dužan. U tom smislu i odvjetništvo je svakako važan segment vladavine prava, demokracije, fer suđenja, prava na obranu, bez odvjetništva toga nema. Makar je tome tako, mislim da se danas struka općenito omalovažava. Omalovažava se naše znanje, iskustvo, rutina koja se ispituje ili koja je na neki način izazivana svaki dan i u sudnici, odvjetničkom uredu, javnobilježničkom uredu i kod državnih odvjetnika i to se sve na neki način stavlja u drugi plan. Mislim da bi u tom smislu, ne samo suci nego i odvjetnička Komora, morala malo dignuti svoj glas i kao udruga pojaviti se u zaštiti profesije, jer sve se svodi na neke individualne iskorake koji su manje vezani za principe a više za protokolarne aktivnosti, gdje bi suci i odvjetnici mogli naći zajednički jezik.

Na kraju, kad samo govorimo o dojmu, ovih dana bit će govora o rezultatima tzv. Europskog semafora pravosuđa i govorit će se samo o dva grafikona od 58 koji su tamo u izvješću. Jedan je o dojmu neovisnosti i sudbene vlasti koja je po dojmu najgora između zemalja Europske unije, i o tome da Hrvatska ima najviše sudaca na 100.000 stanovnika. Nema najviše, najviše ima Slovenija, a po dojmu smo najgori i to zato što na sudstvo, prema dojmu, utječe politika. Ekonomski interesi i jamstva neovisnosti sudbene vlasti najniži su u EU-u. Ovo govorim zato jer ovo zadnje svakako nije istina jer svugdje gdje se u Europi raspravlja o ustavnim i zakonskim jamstvima neovisne sudbene vlasti, Hrvatska dobiva najviše ocjene. Vjerojatno je na nama da taj dojam izmijenimo ako će to biti uopće moguće. Hvala vam lijepa!

**Mladen Klasić:**

Hvala gospodinu Sessi.

Prelazimo na točku 5. dnevnog reda, a to je svečano uručenje *Plakete dr. Ivo Politeo s poveljom*, Domagoju Čajkovskom, odvjetniku u Rijeci.

Upravni odbor HOK-a donio je odluku o dodjeli *Plakete dr. Ivo Politeo s poveljom*, pa ja pozivam glavnog tajnika Davora Drugovića da iznese obrazloženje tog prijedloga i odluke.

**Davor Drugović:**

Poštovani i dragi kolega Domagoj Čajkovski, poštovane kolegice i kolege, poštovani i dragi uzvanici, Upravni odbor HOK-a na svojoj sjednici 20. ožujka 2021., prema prijedlogu Riječkog odvjetničkog zbora donio je odluku da se *Plaketa dr. Ivo Politeo s poveljom* ove godine dodijeli Domagoju Čajkovskom, odvjetniku u Rijeci.

Domagoj Čajkovski rođen je 6. ožujka 1952. u Rijeci, gdje je završio osnovnu školu i gimnaziju. Na Pravnom fakultetu Sveučilišta u Zagrebu diplomirao je 1974., a pravosudni ispit položio je 1978. godine. Na Pravni fakultet u Zagrebu upisao se s namjerom da se bavi novinarstvom. Međutim, nakon što je tijekom studija, u sklopu seminara iz kolegija Građansko procesno pravo, prisustvovao ročištima na tadašnjem Okružnom sudu u Rijeci, odlučio je da će se posvetiti pravu. U veljači 1975. godine zaposlio se kao vježbenik u uredu odvjetnika Mladena Drezge u Rijeci. U listopadu iste godine, zbog obiteljskih razloga, zaposlio se u Croatia osiguranju – Filijala Rijeka, gdje je navedenog osiguravatelja zastupao u brojnim parnicama radi naknade štete te u regresnim i drugim parnicama. Iako je u nekoliko navrata dobio ponudu da se kandidira za mjesto suca na tadašnjem Okružnom privrednom sudu u Rijeci, odlučio je nastaviti karijeru kao odvjetnik. U travnju 1988. upisao se u Imenik odvjetnika Hrvatske odvjetničke komore te od tada, dakle gotovo pune 33 godine, neprekidno obavlja odvjetničku službu. Odmah po upisu u Imenik odvjetnika aktivno se uključio u rad Riječkog odvjetničkog zbora. Već 1989. izabran je u Upravni odbor Zbora, a istodobno i za tajnika Zbora. Poslove i dužnosti tajnika uspješno je obavljao sve do lipnja 1997. godine, odnosno devet godina, u zahtjevnom razdoblju u kojem Zbor nije imao svoje prostorije ni poslovnu tajnicu, a broj odvjetnika u Zboru višestruko se povećao. Za predsjednika Riječkog odvjetničkog zbora kolega Čajkovski izabran je u lipnju 1997. i tu je funkciju, također vrlo uspješno, obnašao tijekom dva mandata. Nakon toga još je u dva mandata, od 2003. do 2009. godine, bio član Upravnog odbora ROZ-a. Jedan je od glavnih inicijatora kupnje i uređenja prostorija Riječkog odvjetničkog zbora, prvih prostorija jednog zbora izvan Zagreba. Do kraja svog predsjedničkog mandata osigurao je i postavio temelje današnjeg uspješnog rada i korištenja tog prostora riječkih odvjetnika.

Osim u radu Riječkog odvjetničkog zbora, kolega Domagoj Čajkovski je, paralelno, više nego aktivno, sudjelovao i u radu Hrvatske odvjetničke komore. Član Upravnog odbora HOK-a bio je u razdoblju od 1991. do 2006. godine, a u razdoblju od 2003. do 2006. godine bio je član Izvršnog odbora i ujedno dopredsjednik HOK-a. Uz to, predano je radio kao član u mnogim radnim tijelima Komore. Osobito je aktivno sudjelovao u svim radnim skupinama osnovanim za praćenje izmjena Zakona o parničnom postupku u kojima je predlagao i zalagao se za izmjene koje je smatrao bitnima, kao odvjetnik s dugogodišnjim iskustvom. Kao član Upravnog odbora HOK-a sudjelovao je na međunarodnim odvjetničkim skupovima i konferencijama, a u dva mandata obavljao je i funkciju člana Nadzornog odbora HOK-a.

Kolega Čajkovski poznat je i cijenjen u odvjetničkim i pravosudnim krugovima. Mlade je kolege često savjetovao u vezi sa složenijim pitanjima, uglavnom iz područja građanskog prava, te im svojim stručnim savjetima i iskustvom pomogao u počecima obavljanja naše zahtjevne profesije, uvijek upozoravajući na dužnost časnog obavljanja odvjetničke profesije. Tijekom svoje dugogodišnje uspješne karijere postao je poznat mnogim građanima Rijeke i okolice kojima je pomogao svojim znanjem i iskustvom da ostvare svoja zakonita, katkada i ne tako jednostavno dostupna prava. Među kolegama je poznat kao stručan i uporan punomoćnik, koji se rukovodi etičkim načelima da odvjetnik mora posao obavljati stručno, profesionalno, hrabro, štititi dignitet klijenta, te štititi svoj ugled i ugled odvjetničkog poziva. Sve navedeno odnosi se i na vježbenike i suradnike koji su u njegovom odvjetničkom uredu stekli prva iskustva. U tolerantnom ozračju, nesebično ih je učio odvjetničkom pozivu, prenoseći im svoje znanje i iskustva. Od njih desetak, većina, uz ostale i sin Dalibor i snaha Jelena, nastavili su profesionalnu karijeru u odvjetništvu.

U mladosti kolega Čajkovski aktivno se bavio sportom i to veslanjem. Na natjecanjima u zemlji i inozemstvu osvojio je brojna odličja, bio je višestruki prvak bivše SR Hrvatske u četvercu i osmercu te prvak bivše države u osmercu.

Članovi Riječkog odvjetničkog zbora mogu biti ponosni što u svojim redovima imaju kolegu kao što je odvjetnik Domagoj Čajkovski, jer njegov rad kroz dugi niz godina odaje profesionalnost, stručnost, moralnost, čestitost, poštenje i kolegijalnost, sve ono što treba krasiti jednog odvjetnika, čime služi kao uzor i putokaz novim generacijama.

Izvršni i Upravni odbor Hrvatske odvjetničke komore smatraju da su se kod Domagoja Čajkovskog stekli svi uvjeti iz odredbe čl. 1. Odluke o uvođenju *Plakete dr. Ivo Politeo s poveljom*, jer je svojim dugogodišnjim radom u odvjetništvu, koje smatra ne samo svojom profesijom već i načinom razmišljanja i stilom života, kao i radom izvan odvjetništva, u potpunosti ispunio uvjete koje je utemeljio dr. Ivo Politeo i zbog kojih se to priznanje dodjeljuje zaslužnim odvjetnicima članovima Hrvatske odvjetničke komore.

Molim gospodina Josipa Šurjaka da kolegi Čajkovskom uruči povelju. Hvala!

**Domagoj Čajkovski:**

Štovani gospodine predsjedniče i uvaženi članovi Radnog predsjedništva, dragi gosti, cijenjene kolegice i kolege, dragi prijatelji, nakon ovako divnih riječi koje je pročitao naš kolega Drugović nećete mi zamjeriti što mi glas malo drhti i što osjećam određeno uzbuđenje. Htio bih zahvaliti u prvom redu kolegicama i kolegama članovima Upravnog odbora Riječkog odvjetničkog zbora na prijedlogu da mi se dodijeli ova plaketa, a naravno i Upravnom odboru naše Komore na prihvaćanju tog prijedloga. *Plaketa dr. Ivo Politeo s poveljom* svakako je najveće priznanje koje odvjetnik u svojoj profesionalnoj karijeri može dobiti jer dolazi od kolega, stoga hvala vam što smatrate da sam svojim radom u odvjetništvu zaslužio to priznanje, priznanje koje po pravilu dolazi nakon dugogodišnjeg rada u odvjetništvu.

Ja sam svoju karijeru u odvjetništvu počeo kao vježbenik, da bih je prekinuo zbog odlaska u Croatia osiguranje, međutim cijelo vrijeme dok sam radio u Croatia osiguranju i kasnije kada sam se upisao u Imenik odvjetnika ja sam se osjećao kao odvjetnik koji je svih svojih 46 godina radnog vijeka bio odvjetnik, zbog toga što sam upravo u Croatia osiguranju radio isključivo na zastupanju u sudskim sporovima tako da sam se osjećao kao odvjetnik koji je zastupao jednog klijenta. Moj upis u Imenik odvjetnika za mene je značio povratak. Aktivan rad u tijelima Zbora i Komore shvaćao sam kao sastavni dio odvjetničkih aktivnosti, jer osim stručnog rada na zastupanju klijenata u pojedinačnim postupcima, kao profesionalci radom u tijelima Zbora i Komore možemo ukazivati na probleme, na pojave u društvu, i predlagati određena rješenja, čime utječemo na društvo u cjelini. Drago mi je da sam imao tu privilegiju i čast sudjelovati u tome. Raduje me i ispunjava velikim ponosom što danas moj sin Dalibor nastavlja taj rad u tijelima Komore i Zbora. Sretan sam što radim zajedno s njim i mojom snahom Jelenom koji su počeli u mom uredu kao vježbenici, te su se osobnim trudom i uz moju skromnu pomoć izgradili u vrsne odvjetnike. Kada god zazvoni telefon u našem uredu a ja prihvatim poziv te s druge strane čujem upit: „Odvjetnički ured Čajkovski? Molim vas gospodina Dalibora ili gospođu Jelenu“, osjetim veliko zadovoljstvo. Svi mi vrlo dobro znamo težinu, odgovornost i brojne izazove kojima smo svakodnevno izloženi u obavljanju našeg posla. Zaštita interesa naših klijenata, i to kada su ti interesi ugroženi od drugih osoba ili tijela državne vlasti, bitna je odrednica našeg posla. Tu zaštitu moramo pružati uvijek iskreno, hrabro, savjesno i uvijek na zakonom dopušten način pridržavajući se i načela našeg odvjetničkog etičkog kodeksa čije temelje je postavio dr. Ivo Politeo. Nastojao sam i nastojim raditi na taj način, a ovu plaketu shvaćam ne samo kao potvrdu mojih nastojanja već i obvezu da tako i nastavim. Dragi moji, od srca vam hvala!

**Mladen Klasić:**

Zahvaljujem kolegi Čajkovskom.

Prelazimo na točku 6., a to je dodjela *Nagrade Mario Kos* za najbolji stručni članak objavljen u časopisu „Odvjetnik“ u 2020. godini. Ponovno molim glavnog tajnika Davora Drugovića da obrazloži prijedlog i odluku koju je donio Upravni odbor.

**Davor Drugović:**

Poštovani i dragi kolega Kasapoviću, poštovane i drage kolegice i kolege, poštovani i dragi uzvanici, Hrvatska odvjetnička komora na izvanrednoj sjednici Skupštine 3. veljače 2018. godine donijela je odluku o ustanovljenju *Nagrade Mario Kos* za najbolji stručni članak odvjetnika objavljen u časopisu „Odvjetnik“. Nagrada Mario Kos sastoji se od pisane povelje na ime nagrađenog autora i novčane nagrade u iznosu od 5.000 kuna. Ovom nagradom Hrvatska odvjetnička komora odaje počast i zahvalnost Mariju Kosu, istaknutom odvjetniku i predsjedniku Hrvatske odvjetničke komore koji je u okvirima svog dugogodišnjeg rada za dobro hrvatskog odvjetništva iskazivao osobit interes za unapređenje časopisa „Odvjetnik“.

Ovom nagradom Hrvatska odvjetnička komora ističe i važnost skladnog i razumljivog pisanja koje je uz lijep i jasan govor najvažnije sredstvo odvjetnika da vjerno predstavi potrebe stranke koju zastupa.

Povjerenstvo koje je imenovao Upravni odbor Hrvatske odvjetničke komore pregledalo je sve stručne članke objavljene u časopisu „Odvjetnik“ tijekom 2019. i 2020. godine te nakon konzultacija odlučilo *Nagradu Mario Kos* za 2020. godinu dodijeliti Dragutinu Kasapoviću, odvjetniku u Zagrebu, za članak pod naslovom „Dosezi primjene zakona o nezastarijevanju kaznenih djela ratnog profiterstva i procesa pretvorbe – sudska praksa“, objavljen u časopisu „Odvjetnik“ 1/20. Prema mišljenu povjerenstva, u članku odvjetnika Kasapovića riječ je o kaznenopravnoj tematici koja je rjeđe zastupljena u časopisu „Odvjetnik“. Problem koji je obrađen vrlo je aktualan, a način na koji je odvjetnik Kasapović pristupio problematici vrlo je jasan. Članak je napisan sustavno i logično, a razrađeni su i svi bitni elementi koji kumulativno moraju biti ispunjeni za nečiju kaznenu odgovornost prema stajalištu aktualne sudske prakse.

Dragutin Kasapović diplomirao je na Pravnome fakultetu u Zagrebu 1982. godine, a od 1991. godine upisan je u Imenik odvjetnika Hrvatske odvjetničke komore. Dragutin Kasapović svojim je dosadašnjim dugogodišnjim radom dokazao da odvjetništvo obavlja profesionalno te mu srdačno čestitam na *Nagradi Mario Kos*.

Molim predsjednika Hrvatske odvjetničke komore, kolegu Šurjaka, da laureatu uruči nagradu. Hvala!

**Dragutin Kasapović:**

Poštovani predsjedniče Komore, poštovani članovi predsjedništva i Radnog predsjedništva, cijenjene kolegice i kolege, iskreno zahvaljujem povjerenstvu i Upravnom odboru na prijedlogu i odabiru, i osobita mi je čast i veliko zadovoljstvo i privilegija primiti ovo vrijedno priznanje koje nosi ime našeg uglednog kolege Marija Kosa.

Kolegu Marija Kosa pamtimo kao izuzetno cijenjenog odvjetnika, ali i kao predsjednika Hrvatske odvjetničke komore koji je dao nemjerljiv doprinos u razvoju odvjetništva u Republici Hrvatskoj, predsjednika za čijeg je mandata izboreno ustavno jamstvo samostalnosti i neovisnosti odvjetništva i donesen novi Zakon o odvjetništvu, a Hrvatska odvjetnička komora primljena je u kolektivno članstvo Međunarodne unije odvjetnika. Za vrijeme predsjedničkog mandata pokojnog kolege Kosa dovršen je i naš reprezentativni Odvjetnički dom, a svi znamo koliko nam to puno znači za funkcioniranje Komore. Kolega Mario Kos 2001. godine izabran je za suca Ustavnoga sud Republike Hrvatske, koju funkciju je obavljao do 2009. te je ostavio neizbrisiv trag u razvoju i podizanju ugleda odvjetničke profesije u Hrvatskoj. Osobito sam počašćen odabirom s obzirom na to da je u našem časopisu „Odvjetnik“ koji redovito pratim objavljeno pregršt izvanrednih, dojmljivih i stručnih članaka iz kojih mi stariji, a osobito mlađe kolegice i kolege, mogu puno saznati, naučiti i primijeniti u obavljanju prakse. Iz tog razloga, ponavljam, osobita mi je čast da je upravo moj članak predložen i izabran, te da su povjerenstvo i Upravni odbor u tom članku prepoznali aktualnost teme i kvalitetnu prezentaciju. Još jednom zahvaljujem na dodijeljenom priznanju, a današnjoj Skupštini želim uspješan rad. Hvala lijepa!

**Mladen Klasić:**

Zahvaljujem kolegi Kasapoviću, prije nego što nastavimo s radom prema dnevnom redu određujem pauzu u trajanju od 15 minuta, dakle nastavljamo u 11:35 sati, molim da budemo točni.

…

**Mladen Klasić:**

Nastavljamo s točkom 7., a to je izbor Izborne komisije od najmanje sedam članova.

Prijedlog Upravnog odbora jest da članovi Izborne komisije budu odvjetnici:

Davor Bubalo iz Zagreba, Boran Bušarelo iz Zagreba, Davor Jelić iz Zagreba, Vedrana Suša Pavić iz Zagreba, Lea Kalda iz Zagreba, Anamarija Bokan iz Splita, Sonja Bonifačić iz Rijeke, Margareta Krivić iz Osijeka i Marko Benčić iz Varaždina.

Tko je za ovaj prijedlog?

Ima li netko protiv?

Ima li netko suzdržan?

Prijedlog je usvojen jednoglasno.

Pozivam Izbornu komisiju da se povuče u drugu prostoriju, da započne s radom i da izabere između sebe predsjednika i o tome nas obavijesti.

Predlažem da vrijeme izlaganja u raspravi ograničimo na tri minute po sudioniku rasprave. Predlažem također da u skladu s Poslovnikom riječ mogu dobiti samo članovi Skupštine, i pozivam sve koji će se javiti da na bilo koji način sudjeluju u raspravi da se najprije predstave radi zapisnika, da znamo tko je što imao za kazati.

Prelazimo na točku 9., a to je izvješće predsjednika Hrvatske odvjetničke komore. Pozivam kolegu Šurjaka da podnese izvještaj.

**Josip Šurjak:**

Poštovane kolegice i kolege, od lani smo uveli praksu da moj izvještaj otisnemo i da ga dajemo u pisanom obliku, zato što ja smatram da je važno da vam na taj način predočimo sve što radi središnja Komora, sve što rade odvjetnički zborovi kao i sve ono što radimo mi kao Izvršni i Upravni odbor, te da vam to predočimo na taj način. Ja ne želim čitati to izvješće zato jer za to nema potrebe, želim vam se obratiti na neposredan način, da znate koje je naše viđenje Komore, pravosuđa i svega u društvu što nas okružuje. Okružuje nas puno toga. U prvom redu, u vrijeme korone kao i lani, jedino čega se trebamo bojati to je sam strah koji nas sputava: jedno vrijeme smo bili paralizirani kao Komora u travnju, ali smo odmah Ministarstvu pravosuđa predložili interventni zakon, nismo čekali niti malo nego smo s kolegama iz Slovenije i Austrije uskladili zakon kakav bi trebao biti donesen. Vidjeli smo kako je Austrijska odvjetnička komora reagirala 6. ožujka 2020. i način na koji su predložili rokove i sve ostalo u pritvorskim predmetima, vidjeli smo i kako jedno vrlo funkcionalno i organizirano ministarstvo pravosuđa funkcionira.

Ono što me čini izuzetno sretnim je homogenost naše Komore. Mi smo izuzetno složni i homogeni u ovom mandatu, a bili smo i prije, to nas čini jedinstvenima i jakima – da nastupamo prema svim institucijama države. Ponosan sam na to da je dio ljudi u Izvršnom odboru u ovom mandatu, i dio ljudi u Upravnom odboru, zatomio svoje naravi, svoje karaktere i da su se podvrgnuli smjeru u kojem smo išli, a to je da neprestano komuniciramo s Ministarstvom pravosuđa i da im dajemo primjedbe. Jedan od primjera za to bio je neki dan, kada nas nisu stavili u radnu skupinu za ovrhu, za koju nitko ne razumije kako će 15. rujna profunkcionirati, jer neće. Mi smo objašnjavali da radna skupina od 30 ljudi ne funkcionira. Nema nitko bolji od sudaca i nas koji rade procesne zakone, to smo naglasili. Kada pogledate strukturu novinskih napisa i televizijskih emisija, vidite uvijek dva zakona: jedan je ZKP, a drugi je Ovršni zakon. O ZPP-u nitko ne govori, on je naša baza. Moramo se izboriti da ZPP bude organski zakon. Mi Ministarstvu predlažemo potpune novote.

U ove tri godine u potpunosti smo izmijenili IT sustav Komore. To je zahtijevalo izuzetan napor, to je značilo da zaposlenici Komore, kojih ima 24 – 6 po zborovima i 18 u središnjici – da ti ljudi više nisu radili na isti način kao do tada, dobili su kompletnu novu grafiku, novi način funkcioniranja i to nije lako. Dana 5. srpnja pustili smo novi IT u funkciju. S tim novim programom želimo napraviti ono što smo već napravili u Odvjetničkoj akademiji: da se više ne mora dolaziti na predavanja, nego da se putem digitalnog sučelja mogu pratiti sva predavanja. Želimo da na taj način funkcionira i Komora u sljedećem mandatu. Vidjeli ste kako smo to izveli kod seminara o sprečavanju pranja novca. Mogli ste iz svog ureda pogledati predavanje i isprintati sebi potvrdu. To je način na koji moramo funkcionirati u budućnosti i zato smo išli u ovako skupu i veliku promjenu IT sustava. Išli smo u promjenu prema Ministarstvu za e-Komunikaciju jer smatramo da na sustavu e-Građani to ne funkcionira. Rekli smo da promjene pravilnik i donesu sučelje i sustav kakav će biti funkcionalan.

Ja sam jučer na Upravnom odboru namjerno pohvalio disciplinskog tužitelja, Disciplinsko tužiteljstvo, prvostupanjski i drugostupanjski Disciplinski sud, zato što je to najgori posao u Komori. Doći na sjednice Upravnog odbora šest puta godišnje nije neka muka, to je subotom. Biti član Izvršnog odbora je, jer imamo 120 točaka na sastancima jednom mjesečno, ponedjeljkom, koji nam završavaju u 20 sati, svima nama koji smo volonteri. Ali najteže je biti disciplinski tužitelj, suditi u Disciplinskom sudu, potpisati odluku da netko ne može raditi ovaj posao, a to smo napravili sa 17 kolega u prošlom mandatu, zabranili smo rad 17 odvjetnika, a njih 42 kaznili smo privremenom zabranom obavljanja odvjetništva. Jedini šok ovog mog mandata bio je da me u taj ponedjeljak uvijek u uredu čeka netko od tih kolega, koji mi ima nešto za reći. Dok sam ja na čelu ove kuće to će tako biti i dalje, jer mi ne smijemo sebe dovesti u poziciju da nam prijeti Ministarstvo pravosuđa kao što su u Sloveniji prijetili da će disciplinar biti pod Ministarstvom pravosuđa, i toga moramo biti svjesni. Mi nećemo dozvoliti zbog svoje autonomnosti da nas Ministarstvo pravosuđa disciplinira, jer to je onda nešto drugo, onda nemamo samostalnosti i nemamo čl. 27 Ustava koji govori jasno što smo mi i način na koji mi funkcioniramo.

Hrvatska odvjetnička komora ima Dan odvjetnika koji je vrlo svečan, on 50 godina traje na jedan način. Ja ću predložiti nešto drugo, da radimo ono što rade Milanska i Pariška odvjetnička komora, a to je da imamo otvaranje pravne godine, jer je konceptualno drugačije razgovarati sa sudbenom vlašću, s državnim odvjetništvom i s izvršnom vlasti, Ministarstvom pravosuđa. Na otvaranju pravne godine postoji direktna mogućnost reći Udruzi sudaca i Državnom odvjetništvu ono što mi smatramo da treba funkcionalno promijeniti. To je način kako Milanska i Pariška komora mijenjaju sociologiju pravosuđa. To moramo uvesti kao novinu.

Isto tako pozivam vas i u ovom mandatu da sudjelujete u radu radnih skupina, izuzetno ste nam pomogli. Ima nas više od 300 u radnim skupinama, a mladi kolege nas spašavaju kada nas napadaju neke moderne institucije. Napada nas Povjerenik za informiranje pa tako, na primjer, moramo pripremati i slati podatke i dokumente od 2010. do 2020. npr tome kamo. je putovao disciplinski tužitelj, kamo sam ja putovao, kome i kada su isplaćene dnevnice itd. Mi to, naravno, hoćemo dati, ali je to izuzetan problem za zaposlenike, jer to zahtijeva sate kopanja po arhivima, a to su sati kopanja za koje nitko ne zna, jer se ne vide.

Zalažemo se za zajedničko nastupanje u javnosti s državnim odvjetništvom i sudbenom vlašću, zato što stalno čujemo da je loša percepcija, da smo mi korumpirani, da odvjetnici šuruju sa sucima. Mi moramo ukazati na ono što se krivičarima događa, da ne mogu kopirati spis u uskočkim predmetima, da imaju jedan sat tjedno za kopiranje spisa, a da nam Državno odvjetništvo kaže da za to nemaju novca. Mi ćemo platiti kao Komora ako nemaju novca, i to smo rekli i ministru. Trubimo kao papagaji da zakon ne može u osam dana stupiti na snagu, ne postoji ozbiljan sustav u kojem zakon u roku od osam dana stupa na snagu, rekli smo to premijeru, ministru pravosuđa, predsjedniku Vrhovnoga suda. Sjetite se ZTD-a! Donesen je u studenome 1993. godine, a 1. siječnja 1995. stupio je na snagu. Zato jer se akademik Barbić izborio za 15 mjeseci. Sada oni pokušavaju bitne procesne zakone dovesti za 15 dana, to neće ići.

Bitna stvar je da svi stanete uz nas za vraćanje redovne revizije. Ukinućem redovne revizije ukinuto je trostupanjsko suđenje, otvoreni smo to rekli. Imaju 94 posto revizije po dopuštenju, a od tih 94 posto imaju neznatan i zanemariv broj dopuštenja. To je neprimjereno. I zato smo za vraćanje redovne revizije u bilo kojem obliku, samo da nije na snazi ova arbitrarnost koja je uvedena. Sudovi ne smiju biti arbitrarni. Ključan faktor pravosuđa je čovjek, ali mi ćemo dobiti digitalu i nismo protiv nje. U Komori imamo novu komisiju za digitalno postupanje i oni nam već predlažu jako puno aplikacija koje ćemo na Izvršnom i Upravnom odboru pročešljati. Mislim da će ova Komora biti protiv onoga što se već počelo događati u Francuskoj, a to je da algoritmi sude u bitnim predmetima prema naknadama štete. U presudama koje se donose na osnovi algoritama više neće biti čovjeka, to je nešto što će biti u budućnosti izuzetno opasno.

Ja se uvijek zalažem da nas ne pojede kaos slučajnosti, jer je on uvijek opasan. A što se tiče ovih vremena, smatram da će možda biti i ljepših vremena, ali ovo vrijeme je naše. I zato ga iskoristimo. Hvala vam najljepša!

**Mladen Klasić:**

Hvala predsjedniku na izlaganju. Nastavljamo s dnevnim redom, od točke 10. nadalje. Materijale za te točke primili ste uz poziv. Ja ću pročitati te točke dnevnog reda pa ako predlagatelj materijala ima bilo što za dodati ili oduzeti neka se javi za riječ, a ako ne, onda ćemo provesti raspravu po svim tim točkama zajedno.

Točka 10. – Izvješće glavnog tajnika. Dobili ste u pisanom obliku. Treba li nešto dodati?

Ne. Zahvaljujem!

Točka 11. – Izvješće blagajnika. Isto tako primili ste u pisanim materijalima. Ima li usmenih dopuna?

Nema. Hvala!

Točka 12. – Izvješće disciplinskog tužitelja, također je u pisanim materijalima. Ima li dopuna?

Nema. Zahvaljujem!

Točka 13. – Izvješće predsjednika Disciplinskog suda također ste dobili. Ima li dopuna? Nema. Hvala vam!

Točka 14. – Izvješće predsjednika Višeg disciplinskog suda također je u pisanim materijalima. Želite li nešto dodati?

Ne. Zahvaljujem!

Točka 15. – Jednako tako primili ste i izvješće predsjednice Odvjetničke akademije. Treba li što dodati?

Ne. Hvala!

Točka 16. – Što se tiče izvješća predsjednice Centra za mirenje, ima li dopuna?

Nema. Zahvaljujem!

Točka 17. – I izvješće predsjednika Udruge odvjetničkih vježbenika ste primili. Želite li nešto dodati?

Ne. Hvala!

Točka 18. – To je završni račun HOK-a za 2020. godinu, također ste ga primili u pisanom obliku. Treba li nešto dodati?

Ne treba. Zahvaljujem!

Točka 19. – Financijski plan HOK-a za 2022. godinu bio je u materijalima. Ima li dopuna?

Nema. Hvala!

Točka 20. – U materijalima ste dobili i izvješće Nadzornog odbora o pregledu financijskog poslovanja. Želite li nešto dodati?

Ne. Hvala vam.

Sada nam predstoji točka 21., to je rasprava o točkama od 9. do 20. Otvaram raspravu o tim točkama. Javlja li se netko za riječ?

Nitko.

Prelazimo na točku 22., a to je donošenje odluka o točkama od 9. do 20. Predlažem da se usvoje svi izvještaji i planovi kako je izneseno u materijalima koje ste primili.

Tko je za?

Protiv? Nitko.

Suzdržani? Nema.

Jednoglasno. Hvala!

Sada smo na točki 23., a to je Prijedlog izmjena i dopuna Kodeksa odvjetničke etike. U prilogu materijala predložen je prijedlog izmjena, taj je prijedlog rezultat odluke nadležnog suda pa smo onda odlučili iskoristiti da se taj dio korigira. Ima li potrebe za dodatnim obrazloženjem? Ako nema, predlažem da usvojimo predložene izmjene i dopune.

Tko je za?

Protiv? Nitko.

Ima li suzdržanih? Jedan suzdržani.

Hvala!

Prelazimo na točku 26., a to je usvajanje kandidacijske liste za izbor u tijela HOK-a (predsjednika HOK-a, predsjednika, zamjenika i sudaca Višeg disciplinskog suda, predsjednika, zamjenika i sudaca Disciplinskog suda, disciplinskog tužitelja i njegovih zamjenika, članova Nadzornog odbora i zamjenika) te članova Vijeća pri Vrhovnome sudu Republike Hrvatske – koju je utvrdio Upravni odbor HOK-a

Kandidacijsku listu za predsjednika HOK ste dobili u materijalu uz poziv, a kandidacijske liste za izbor u ostala tijela HOK-a te članova Vijeća pri Vrhovnom sudu Republike Hrvatske preuzeli ste i svojim potpisom potvrdili preuzimanje. Ima li potrebe za izmjenom ili dopunom ove liste. Ako nema, predlažem da usvojimo kandidacijske liste.

Tko je za?

Tko je protiv? Nitko

Tko je suzdržan? Nema suzdržanih.

Hvala! Usvajaju se kandidacijske liste za izbor u tijela HOK-a te članova Vijeća pri Vrhovnome sudu Republike Hrvatske.

Točka 27. je izbor za tijela HOK-a i članova vijeća Vrhovnoga suda Republike Hrvatske.

Prije preuzimanja glasačkih listića predlažem da Skupština donese odluku o tome da Izborna komisija ne treba brojiti glasove za predsjednika, zamjenika i suce Višeg disciplinskog suda, predsjednika, zamjenika i suce Disciplinskog suda, disciplinskog tužitelja i njegovih zamjenika, članova Nadzornog odbora i zamjenika, te članova Vijeća pri Vrhovnome sudu R Republike Hrvatske nakon što utvrdi da je bilo koji od kandidata dobio jedan glas, jer se bira točno broj članova tih tijela koji je na listi.

Prihvaćamo li ovakav prijedlog?

Tko je za?

Protiv?

Suzdržani?

Jednoglasno. Hvala!

(stanka za glasovanje)

**Mladen Klasić:**

Kolegice i kolege, imam informacije da je pred završetkom sastavljanje izvještaja Izborne komisije, pa da ne gubimo vrijeme predlažem da riješimo točku 30. koja se zove utvrđivanje članova Upravnog odbora HOK-a i njihovih zamjenika koje su izabrali odvjetnički zborovi na svojim izbornim skupštinama.

Dakle ukupno je u Upravni odbor delegirano po zborovima:

**Odvjetnički zbor Istre**

Član: Biserka Radolović, odvjetnica u Puli.

**Riječki odvjetnički zbor**

Članovi: Nada Badurina, odvjetnica u Rijeci; Darko Milić, odvjetnik u Rijeci.

Zamjenici: Dalibor Čajkovski, odvjetnik u Rijeci; Marko Kuvač, odvjetnik u Rijeci.

**Odvjetnički zbor Splitsko-dalmatinske županije**

Članovi: Zdenka Monterisi, odvjetnica u Splitu; Josip Mrklić, odvjetnik u Splitu.

Zamjenici: Marija Perić, odvjetnica u Splitu; Vesna Restović, odvjetnica u Splitu; Ivan Santica, odvjetnik u Splitu.

**Odvjetnički zbor Zagreb**

Članovi (svi odvjetnici u Zagrebu): Davor Bubalo, Adrijan Čada, Mario Janković, Igor Hrabar, Laura Valković, Emir Bahtijarević, Josip Madirazza, Davor Drugović, Iva Markotić Bagarić, Damir Metelko, Mićo Ljubenko, Dubravko Mar, Marko Kallay.

Zamjenici: Matija Potočnjak, Slaven Martić.

Tko je za?

Protiv?

Suzdržani?

Jednoglasno. Hvala!

Jednoglasno se utvrđuju članovi Upravnog odbora HOK-a i njihovi zamjenici koji su izabrani na izbornim skupštinama odvjetničkih zborova.

**Mladen Klasić:**

Dok ne dođu rezultati, želio bih samo reći dvije rečenice koje su možda privatnog karaktera, ali nemojte mi to uzeti za zlo.

Kao što ste vidjeli nisam se kandidirao ni za jednu od ovih funkcija, pa koristim ovu priliku da svim kolegicama i kolegama s kojima sam se ovih dvadesetak godina rada u Komori susretao zahvalim na suradnji. Ako sam slučajno rekao nekome krivu riječ i ako ga je ta riječ povrijedila, neka mi oprosti, jer mi zasigurno nije bila namjera da nekoga pojedinačno uvrijedim. Evo, zahvaljujem svima na suradnji.

Vidim neke članove Izbornog povjerenstva, znači moglo bi biti da su gotovi. Molim predsjednika Izborne komisije da nam podnese izvješće.

**Davor Bubalo:**

Poštovane kolegice i kolege, prije svega lijepo vas pozdravljam u ime svih članova Izborne komisije, zahvaljujem vam na povjerenju. Izborima je pristupilo 106 članova Skupštine tako da je u odnosu na početak povećan njihov broj.

**Za predsjednika Hrvatske odvjetničke komore izabran je kolega Josip Šurjak** i ja mu čestitam. U skladu s odlukom koja je donesena na današnjoj skupštini, svi kandidati dobili su potreban broj glasova te su izabrani u tijela Komore. Kako se radi tonski zapis, molit ću vas za malo strpljenja jer moram pročitati sva imena kolegica i kolega.

**Za predsjednika, zamjenika predsjednika i suce Višeg disciplinskog suda izabrani su:**

Za predsjednika: Emil Havkić, odvjetnik u Zagrebu.

Za zamjenika predsjednika: Željka Rajković, odvjetnica u Zagrebu.

Za suce (abecednim redom):

1. Stjepan Brčić, odvjetnik u Zagrebu

2. Mladen Čaržavec, odvjetnik u Zagrebu

3. Tomislav Čizmić, odvjetnik u Zagrebu

4. dr. sc. Atila Čokolić, odvjetnik u Osijeku

5. Ivana Đurinac Vuković, odvjetnica u Slavonskom Brodu

6. Ljiljana Jedvaj-Peterlin, odvjetnica u Koprivnici

7. Berislav Kopf, odvjetnik u Osijeku

8. Tihomir Kovačić, odvjetnik u Slavonskom Brodu

9. Patricia Milas, odvjetnica u Zagrebu

10. Sanja Mišević, odvjetnica u Osijeku

11. Arsen Stipinović, odvjetnik u Cresu

12. Ana Šutalo, odvjetnica u Valpovu.

**Za predsjednika, zamjenika predsjednika i suce Disciplinskog suda izabrani su:**

Za predsjednika: Ante Župić, odvjetnik u Zagrebu.

Za zamjenika predsjednika: Davor Markeš, odvjetnik u Zagrebu.

Za suce (abecednim redom):

1. Zoran Badovinac, odvjetnik u Zagrebu

2. Ivana Binički Ložnjak, odvjetnica u Zagrebu

3. Tomislav Bujas, odvjetnik u Zagrebu

4. Dalibor Čajkovski, odvjetnik u Rijeci

5. Katarina Ćopo, odvjetnica u Zagrebu

6. Goran Devrnja, odvjetnik u Zagrebu

7. Matija Dorić, odvjetnik u Zagrebu

8. Jasna Drača, odvjetnica u Rijeci

9. Korana Ferdelji, odvjetnica u Zagrebu

10. Željka Filipčić, odvjetnica u Zagrebu

11. mr. sc. Kristijan Galić, odvjetnik u Zagrebu

12. Igor Golovrški, odvjetnik u Novoj Gradiški

13. Jasminka Houška, odvjetnica u Zagrebu

14. Inge Ilin, odvjetnica u Osijeku

15. Vesna Jurički, odvjetnica u Zagrebu

16. Željka Karlović, odvjetnica u Zagrebu

17. Tomislav Keser, odvjetnik u Zagrebu

18. Hrvoje Korša, odvjetnik u Zagrebu

19. Josipa Kranželić Pletikosa, odvjetnica u Zagrebu

20. Pavao Krmpotić, odvjetnik u Zagrebu

21. Ivan Krnić, odvjetnik u Zagrebu,

22. Neda Marasović, odvjetnica u Zagrebu

23. Davor Marčec, odvjetnik u Velikoj Gorici

24. Lana Marincel, odvjetnica u Zagrebu

25. Slaven Martić, odvjetnik u Zagrebu

26. Šime Matak, odvjetnik u Zagrebu

27. Sanja Matovina-Lulić, odvjetnica u Zagrebu

28. Iris Missoni de Both, odvjetnica u Zagrebu

29. Ivan Mračić, odvjetnik u Velikoj Gorici

30. Jadranka Olivari-Jirasek, odvjetnica u Zagrebu

31. Ksenija Penić, odvjetnica u Slavonskom Brodu

32. Josip Petrović, odvjetnik u Zlataru

33. Vedran Ramadanović, odvjetnik u Zagrebu

34. Sanja Ribarić, odvjetnica u Zagrebu

35. Heidi Santini, odvjetnica u Zagrebu

36. Zdeslav Tadić, odvjetnik u Zagrebu

37. Vladimir Terešak, odvjetnik u Zagrebu

38. Vanja Vargec, odvjetnik u Zagrebu

39. Mihaela Vilus, odvjetnica u Zagrebu

40. Antonio Volarević, odvjetnik u Zagrebu.

**Za disciplinskog tužitelja i zamjenika disciplinskog tužitelja izabrani su:**

Za Disciplinskog tužitelja: Alen Jakobović, odvjetnik u Osijeku.

Za zamjenike Disciplinskog tužitelja (abecednim redom):

1. Stjepan Babić, odvjetnik u Zagrebu

2. Martina Feketić Sučić, odvjetnica u Zagrebu

3. Vinka Ježina, odvjetnica u Splitu

4. Hrvoje Krivić, odvjetnik u Osijeku

5. Zdenko Krstić, odvjetnik u Osijeku

6. Marko Markić, odvjetnik u Zagrebu

7. Domagoj Miličević, odvjetnik u Požegi

8. mr. sc. Višnja Mišin, odvjetnica u Vinkovcima

9. Tomislav Mraz, odvjetnik u Zagrebu

10. Ana Sabljar, odvjetnica u Šenkovcu

11. Vatroslav Šego, odvjetnik u Zagrebu

12. Jasna Špiranović, odvjetnica u Slavonskom Brodu

13. Ana Tošev, odvjetnica u Zagrebu

14. Davor Ukalović, odvjetnik u Zadru

15. Mario Vrabac, odvjetnik u Osijeku

16. Petra Vuksanović, odvjetnica u Opatiji

17. Zorana Živković, odvjetnica u Zagrebu.

**Za članove Nadzornog odbora izabrani su:**

1. Hrvoje Bićan, odvjetnik u Zagrebu

2. Hrvoje Kalauz, odvjetnik u Zagrebu

3. Hrvoje Matić, odvjetnik u Zagrebu.

Za zamjenika člana Nadzornog odbora izabran je: Vlado Sevšek, odvjetnik u Varaždinu.

**Za članove Vijeća Vrhovnog suda izabrani su:**

1. Vedran Barišić, odvjetnik u Koprivnici

2. Petra Jurčić Vujičić, odvjetnica u Zagrebu

3. Tomislav Kešina, odvjetnik u Zagrebu

4. Lovro Kovačić, odvjetnik u Zagrebu

5. Predrag Laban, odvjetnik u Bjelovaru

6. Maroje Matana, odvjetnik u Zagrebu

7. Marijo Rođak, odvjetnik u Zagrebu

8. Vlado Sevšek, odvjetnik u Varaždinu

9. Ranko Tomašević, odvjetnik u Zagrebu

10. Berislav Živković, odvjetnik u Zagrebu.

Čestitam svim kolegicama i kolegama te im unaprijed zahvaljujem na radu u tijelima Komore.

**Mladen Klasić:**

Zahvaljujem predsjedniku Izborne komisije, dakle predlažem da se dâ razrješnica svim dosadašnjim članovima upravnih i izvršnih tijela Hrvatske odvjetničke komore.

Tko je za?

Protiv?

Suzdržani? Nema.

Jednoglasno. Hvala!

Pozivam sada novoizabranog starog predsjednika Hrvatske odvjetničke komore da nam se obrati.

**Josip Šurjak:**

Poštovane kolegice i kolege, u prvom redu hvala vam što ste me izabrali ovom demokratskom procedurom s jednim kandidatom. Rekli smo već da su nam riječi samo kulisa i zato ćemo sada odmah konstituirati Upravni odbor koji je formiran, pa molim sve čija su imena pročitana za članove Upravnog odbora da odu u drugu dvoranu, da možemo konstituirati Upravni odbor. Želim vam svima dobro zdravlje u ovim čudnim vremenima. Hvala!

**Mladen Klasić:**

Ima ovdje i onih čija imena nisu pročitana pa mi dopustite da ja pročitam na koga se to sve odnosi.

Dakle, novi članovi Upravnog odbora u mandatnom razdoblju 2021. – 2024. trebali bi biti:

Robert Travaš, neposredni bivši predsjednik; Sonja Dušić Poljak, predsjednica OZ-a Koprivničko-križevačke županije; Vatroslav Abramović, predsjednik Riječkog OZ-a; Maša Gluhinić, predsjednica OZ-a Zagreb; Jugoslav Puran, predsjednik OZ-a Bjelovar; Ognjen Dabelić, predsjednik OZ-a Dubrovnik, Radivoj Mačešić-Biscuoli, predsjednik OZ-a Istre; Iva Zlatić, predsjednica OZ-a Karlovac; Andreas Mlikota, predsjednik OZ-a Osijek; Marijan Bruketa, predsjednik OZ Požega; Sandra Panjković, predsjednica OZ-a Sisak; Marin Budimir, predsjednik OZ-a Splitsko-dalmatinske županije; Branko Baica, predsjednik OZ-a Šibenik; Hinko Žerjav, predsjednik OZ-a Varaždin; Stjepan Šporčić, predsjednik OZ-a Vukovarsko-srijemske županije; Branimir Zorica, predsjednik OZ-a Zadarske županije; Jelena Demetrović, predsjednica OZ-a Brodsko-posavske županije; Biserka Radolović, članica OZ-a Istre; Nada Badurina, članica Riječkog OZ-a; Darko Milić, član Riječkog OZ-a; Zdenka Monterisi, članica OZ-a Splitsko dalmatinske županije; Josip Mrklić, član OZ-a Splitsko-dalmatinske županije; Davor Bubalo, član OZ-a Zagreb; Adrijan Čada, član OZ-a Zagreb; Mario Janković, član OZ-a Zagreb; Igor Hrabar, član OZ-a Zagreb; Laura Valković, članica OZ-a Zagreb; Emir Bahtijarević, član OZ-a Zagreb; Josip Madirazza, član OZ-a Zagreb; Davor Drugović, član OZ-a Zagreb; Iva Markotić Bagarić, članica OZ-a Zagreb; Damir Metelko, član OZ-a Zagreb; Mićo Ljubenko, član OZ-a Zagreb; Dubravko Mar, član OZ-a Zagreb; Marko Kallay, član OZ-a Zagreb; Toni Knežević, predsjednik UOV-a.

Od Radnog predsjedništva također čestitke svima izabranima, i ovime zaključujem sjednicu Skupštine.

*Skupština je završena u 14:00 sati.*